Ռենատա Վիգանո

Ռենատա Վիգանո (, ), իտալացի գրող, Երկրորդ համաշխարհային պատերազմի տարիներին դիմադրության շարժման մասնակից, պարտիզան։ Իտալիայի կոմունիստական կուսակցության անդամ, Վիարեջոյի մրցանակի դափնեկիր (1949)։

Կենսագրություն 
Վաղ տարիքից երազել է բժիշկ դառնալ, սակայն ընտանիքի ֆինանսական դժվարությունները նրան ստիպել են թողնել միջնակարգ դպրոցն ու աշխատել ապրուստի համար։ Բոլոնյայի հիվանդանոցում աշխատել է որպես հիվանդապահ, ապա բուժքույր։ Ֆաշիստների իշխանության գալուց և ծնողների մահից հետո Ռենատան դժվարությամբ է տարել քաղաքական նոր իրավիճակը, մինչև որ հանդիպել է ընկերոջը՝ Մուսոլինիի վարչակարգի հակառակորդ,  լրագրող և կոմունիստ Անտոնիո Մելուշիին, որի հետ ամուսնացել է։ Նրա  ներգործությամբ միացել է Իտալիայի կոմունիստական կուսակցությանը։

Բանաստեղծություններ գրել և հրատարակել սկսել է 12 տարեկանից։ Համագործակցել է տարբեր թերթերի ու ամսագրերի հետ, որտեղ տպագրել են նրա բանաստեղծություններն ու պատմվածքները։ 1943 թվականի սեպտեմբերին ամուսնու և 7-ամյա որդու հետ միացել է պարտիզաններին. Գարիբալդիի անվան բրիգադում եղել է կապավոր, բուժքույր։ Տպագրվել է անլեգալ մամուլում։

Ռենատո Վիգանոն մահվանից երկու ամիս առաջ պարգևատրվել է Բոլոնյայի լրագրողական մրցանակով։

Ռ. Վիգանոյի առավել հայտնի ստեղծագործություններից է «L’Agnese va a morire» («Անիեզեն մահվան է գնում») վեպը, որը գրել է Իտալիայում մղված պարտիզանական մարտերի ազդեցությամբ։ Վեպի համար բանաստեղծուհին և արձակագրուհին պարգևատրվել է Վիարեջոյի մրցանակով (1949), որն Իտալիայի ամենահին և ամենահեղինակավոր գրական մրցանակներից մեկն է։

Հիշատակ 
 Բոլոնյայում կա զբոսապուրակ Ռ. Վիգանոյի փոքր արձանով։
 Իտալիայի մի քանի քաղաքներում նրա անունն են կրում փողոցներ և դպրոցներ։

Ընտրյալ ստեղծագործություններ 
 L’Agnese va a morire (1949)
 Mondine (1952)
 Arriva la cicogna (1954)
 Donne della Resistenza (1955)
 Ho conosciuto Ciro (1959)
 Una storia di ragazze (1962)
 Matrimonio in brigata (1976)

Ծանոթագրություններ

Գրականություն 
 Литературный энциклопедический словарь. — М.: Советская энциклопедия. Под редакцией В. М. Кожевникова, П. А. Николаева. 1987.

Արտաքին հղումներ 
 Scrittrici partigiane: Renata Viganò 

Իտալացի կին գրողներ
Երկրորդ համաշխարհային պատերազմի մասնակիցներ
Սոցիալիստ ֆեմինիստներ
20-րդ դարի իտալացի կին գրողներ
Իտալացի բանաստեղծուհիներ
Իտալացի կին վիպասաններ
Իտալացի ֆեմինիստներ